นายกรัฐมนตรี ประกาศจุดยืน ไทยพร้อมให้ความร่วมมือกับทุกประเทศ มาตรการแก้ไขปัญหาสภาพภูมิอากาศของโลก
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางถึงท่าอากาศยานทหาร 2 กองบิน 6 แล้วเมื่อเวลา 17.00 น. โดยทันทีที่มาถึง ทีมแพทย์ได้ทำการตรวจหาเชื้อด้วยวิธี ATK ให้กับคณะเดินทางทุกคนตามขั้นตอนทันที จากนั้น นายกรัฐมนตรี เปิดเผยว่า ได้ติดตามรายงานเกี่ยวกับการเปิดประเทศอย่างต่อเนื่อง ตั้งแต่วันที่ 1 พฤศจิกายนที่ผ่านมา ทุกอย่างเป็นไปด้วยความเรียบร้อย ซึ่งเป็นเรื่องที่น่ายินดีและต้องขอบคุณประชาชนและทุกภาคส่วนที่เกี่ยวข้องนายกรัฐมนตรี กล่าวว่า การเดินทางไปร่วมการประชุม ผู้นำรัฐภาคีกรอบอนุสัญญาสหประชาชาติ ว่าด้วยการเปลี่ยนแปลงสภาพภูมิอากาศ สมัยที่ 26 หรือ COP 26 ในครั้งนี้ ยังมีโอกาสได้พบกับผู้นำประเทศต่างๆ ได้มีการพูดคุยถึงการเปิดประเทศของไทยด้วย ซึ่งหลายประเทศต่างชื่นชม เพราะส่วนใหญ่รู้จักประเทศไทยที่เป็นสถานที่ท่องเที่ยวสำคัญของเขาอยู่แล้ว โดยหวังว่าการเปิดประเทศในระยะต่อไป เราจะมีความร่วมมือระหว่างกันในการเปิดการเดินทางท่องเที่ยว ระหว่างประเทศอนาคต ซึ่งเรากำหนดเป้าหมายเอาไว้ว่าจะต้องประเมินทุก 15 วันส่วนการประชุมผู้นำรัฐภาคีกรอบอนุสัญญาสหประชาชาติ ว่าด้วยการเปลี่ยนแปลงสภาพภูมิอากาศ สมัยที่ 26 หรือ COP 26 ถือว่าได้นำศักดิ์ศรีของประเทศไปด้วย พยายามทำทุกอย่างให้ดีที่สุด ทั้งการเตรียมการ การปฏิบัติตัว โดยมีกระทรวงการต่างประเทศ คอยสนับสนุนทั้งนี้สิ่งที่ นายบอริส จอห์นสัน นายกรัฐมนตรี อังกฤษ รวมถึงบรรดาผู้นำจากประเทศต่างๆ ที่ได้แสดงความคิดเห็น ซึ่งส่วนใหญ่จะเป็นประเทศที่ได้รับผลกระทบจากภาวะโลกร้อน เพราะเป็นประเทศที่เป็นหมู่เกาะ ซึ่งผู้นำทุกประเทศ ยอมรับกับความเปลี่ยนแปลงของสภาพภูมิอากาศของโลกและเป็นสิ่งที่ทุกประเทศจะต้องปฏิบัติให้ได้ โดยในช่วง 2-3 ปีที่ผ่านมายังถือว่าช้าเกินไปที่จะทำให้อุณหภูมิของโลกลดลงอย่างน้อย 2 องศาเซลเซียส ไม่เช่นนั้นจะทำให้ระดับน้ำทะเลเพิ่มสูงขึ้นและจะส่งผลกระทบตามมา จะเห็นได้จากปัจจุบันสภาพภูมิอากาศที่เปลี่ยนแปลงไป ภัยพิบัติเพิ่มมากขึ้น ฝนตกไม่ตรงตามฤดูกาล ล้วนเกิดจากการกระทำของมนุษย์ทั้งสิ้น ไม่ว่าจะเป็นปัญหาการจราจร การใช้น้ำมัน การใช้พลังงาน ที่ก่อให้เกิดก๊าซเรือนกระจกนายกรัฐมนตรี กล่าวว่า ประเทศไทย ยังได้เสนอในส่วนที่เราทำได้และทำไปแล้ว รวมถึงประกาศว่าไทยพร้อมที่จะร่วมมือกับทุกประเทศในช่วงเวลาที่เหมาะสมและเป็นไปได้ เพราะเห็นว่าเป็นสิ่งสำคัญและเป็นหน้าที่ของผู้นำ เราต้องมองทั้งปัจจุบันและอนาคต ต้องการให้ประเทศไทยพ้นจากประเทศที่มีรายได้ปานกลางตามที่ได้ประกาศไว้ ซึ่งวันนี้เรากำลังเดินหน้าพลิกโฉมประเทศ ทางด้านความมั่นคง เศรษฐกิจ วัฒนธรรม สิ่งแวดล้อม ดิจิทัล อุตสาหกรรม แต่การจะทำให้สำเร็จได้ทุกคนจะต้องเข้าใจและมองอนาคตร่วมกัน จึงจะพลิกโฉมประเทศได้นายกรัฐมนตรี ยังมีโอกาสได้พบปะกับนายโจ ไบเดน ประธานาธิบดีสหรัฐอเมริกา โดยได้เชิญชวนให้มาร่วมประชุมเอเปคที่ประเทศไทยจะเป็นเจ้าภาพในปี 2565 ซึ่งนายไบเดน รับปากว่าจะมาร่วมประชุมด้วยและยังเข้าใจสถานการณ์ต่างๆ ในประเทศไทยที่ผ่านมา